钦定古今图书集成/明伦汇编/官常典/第106卷 > 《赠特进汝阳王二十二韵》前人
## 钦定古今图书集成/明伦汇编/官常典/第106卷 > 《赠特进汝阳王二十二韵》前人

“特进群公表，天人夙德升。霜蹄千里骏，风翮九霄鹏。
服礼求毫发，推忠忘寝兴。圣情常有眷，朝退若无凭。
仙醴求浮蚁，奇毛或赐鹰。清关尘不杂，中使日相乘。
晚节嬉游简，平居孝义称。自多亲棣萼，谁敢问山陵。
学业醇儒富，辞华哲匠能。笔飞鸾耸立，章罢凤骞腾。
精理通谈笑，忘形向友朋。寸长堪缱绻，一诺岂骄矜。”
己忝归曹植，何如对李膺。招要恩屡至，崇重力难胜。
披雾初欢夕，高秋爽气澄。樽罍临极浦，凫雁宿张灯。
花月穷游宴，炎天避郁蒸。砚寒金井水，檐动玉壶冰。
瓢饮唯三径，岩栖在百层。谬持蠡测海，况挹酒如渑。
鸿宝宁全秘，丹梯庶可陵。淮王门有客，终不愧孙登。